**ΔΕΛΤΙΟ ΤΥΠΟΥ**

**ΤΗΣ 4ης ΑΝΟΙΧΤΗΣ ΣΥΝΕΛΕΥΣΗΣ ΑΓΩΝΑ ΕΝΑΝΤΙΑ ΣΤΙΣ ΣΥΝΔΙΚΑΛΙΣΤΙΚΕΣ ΔΙΩΞΕΙΣ ΚΑΙ ΑΠΟΛΥΣΕΙΣ**

Πραγματοποιήθηκε στις 19/1/25 η 4η Ανοικτή Συνέλευση Αγώνα ενάντια στις Συνδικαλιστικές Διώξεις και Απολύσεις, όπου συμμετείχαν συλλογικότητες, εκπρόσωποι από σωματεία και συλλόγους, αγωνιστές στον χώρο της εκπαίδευσης αλλά και σε άλλους χώρους δουλειάς.

**Έγινε συζήτηση απολογισμού των δράσεων της προηγούμενης περιόδου**. Στα θετικά συγκαταλέχθηκαν οι αθωωτικές αποφάσεις για τους 62 συλληφθέντες της 6/12/20, όπως και το γεγονός ότι επετεύχθη να ενοποιηθεί η «δίκη των Σεπολίων» για τους συλληφθέντες της 17/11/20. Έγινε ενημέρωση για το site της Ανοικτής Συνέλευσης Αγώνα που θα δημοσιεύει ενημερωτικό υλικό για τις διώξεις.

**Έγινε συζήτηση για τις εξελίξεις του τελευταίου διαστήματο**ς: για το νέο κύμα διώξεων ενάντια σε εκπαιδευτικούς και για την ιδιαίτερη σημασία που έχει να μην περάσει αυτός ο σχεδιασμός της κυβέρνησης, για τις αλλαγές στα Πειθαρχικά Συμβούλια των Δημοσιών Υπαλλήλων, για τις διώξεις που απλώνονται σε όλους τους χώρους δουλειάς αλλά και στα πανεπιστήμια. Από συναγωνιστές τονίστηκε η ιδιαίτερη βαρύτητα που έχει η απόλυση του συνδικαλιστή συμβασιούχου διοικητικού υπάλληλου του ΕΚΠΑ Δ. Αντωνίου, άρα και η ανάγκη να υπάρχει ανάλογη απάντηση από το κίνημα. Έγινε ενημέρωση από την απολυμένη Λ.Π. μέλος του σωματείου του ΣΕΡΕΤΕ, για το κλείσιμο της δημόσιας διαγνωστικής μονάδας στην Αιματολογία της Ιατρικής Σχολής του ΕΚΠΑ και για την κινητοποίηση που καλείται την Δευτέρα 20 Γενάρη, στις 10:00 π.μ., στην Επιθεώρηση Εργασίας, ενάντια στην απόλυσή της. Τονίστηκε η ανάγκη το ζήτημα αυτό να γίνει υπόθεση μαζικού κινήματος, γενικών συνελεύσεων και κίνησης κόσμου.

**Στη συζήτηση μπήκαν και μια σειρά δίκες αγωνιστών** που θα γίνουν το επόμενο διάστημα (27/1 συλληφθέντες από 17/11/20 Θεσσαλονίκη, 17/2 προσφυγή Αντωνίου ενάντια στην απόλυση, 17/3 μέλη ΣΕΡΕΤΕ, 29/4 δίκη αγωνιστών ΟΡΜΑ), που πρέπει να αναδειχθούν σαν κομμάτι της επιχείρησης φίμωσης και καταστολής.

Στο πλαίσιο αυτό αποφασίστηκαν:

Το προχώρημα της συνέντευξης τύπου Πέμπτη 23/1 με συμμετοχή διωκόμενων, σε μέρος που θα ανακοινωθεί σύντομα.

Η οργάνωση, στήριξη και προπαγάνδιση της συγκέντρωσης της **Τρίτης 28/1/25 στις 19:00 στα Προπύλαια, που είχε αποφασιστεί από την προηγούμενη Ανοικτή Συνέλευση, στις 8/12/24.**

Στο πλαίσιο αυτό θα εκδοθούν ψηφίσματα για σωματεία, συλλόγους αλλά και θα γίνει αφισοκόλληση για το ζήτημα.

**Η νέα Ανοικτή Συνέλευση θα γίνει την Κυριακή 2/2 στις 11πμ στο Πάντειο Πανεπιστήμιο, θα απολογίσει τη δράση και θα βάλει νέα καθήκοντα.**